জেএনইউয়ে এসে আজ দু’জনার দু’টি পথ দু’টি দিকে গেল বেঁকে!
দিল্লির জওহরলাল নেহরু বিশ্ববিদ্যালয়ের (জেএনইউ) ঘটনা নিয়ে দিল্লির মুখ্যমন্ত্রী অরবিন্দ কেজরীবাল যখন কেন্দ্রবিরোধী তোপ দাগছেন তখন পশ্চিমবঙ্গের মুখ্যমন্ত্রী মমতা বন্দ্যোপাধ্যায় এ নিয়ে ‘নীরব’।
এমনটা কি হওয়ার কথা ছিল? 
এর আগে কেজরীবালের ডাকা কেন্দ্রবিরোধী মুখ্যমন্ত্রীদের সম্মেলনে প্রধান ‘মুখ’ ছিলেন দিদি মমতা। আবার মমতার পরিকল্পিত বিজেপি এবং কংগ্রেস বিরোধী ‘ফেডারেল ফ্রন্ট’ গঠন হলে সেখানে থাকবেন ভাই কেজরীবাল, এমন একটা জল্পনাও তো ছিল। দিদি-ভাইয়ের রাজনৈতিক সখ্য দেখেই রাজনীতির কারবারিদের একাংশ ভাবতে শুরু করেছিলেন,  মমতা-কেজরী জুটি কেন্দ্রকে পদে পদে বেকায়দায় ফেলবেন। তাহলে হঠাৎ কেন বদলে গেল দু’জনের পথ? 
তবে কি রাজ্যে বিধানসভা নির্বাচন এগিয়ে আসার কারণেই কেজরীর উচ্চগ্রামের কেন্দ্র বিরোধিতার রাজনীতি থেকে ‘দূরত্ব’ বাড়িয়েছেন তৃণমূলনেত্রী? জেএনইউয়ের ঘটনা নিয়ে তাঁর দল কেন ‘নীরব’ সে বিষয়ে কোনও মন্তব্য করতে চাননি তৃণমূলের সাধারণ সম্পাদক সুব্রত বক্সি। দলের মুখপাত্র ডেরেক ও’ব্রায়েন বলেন, ‘‘সংসদ চলছে (প্রসঙ্গত, আজই অধিবেশন শুরু হয়েছে)। আমাদের যা বলার তা আমরা লোকসভা এবং রাজ্যসভাতেই বলব।’’   
তৃণমূল সংসদে বলার জন্য অপেক্ষা করলেও কেজরীবাল তা করেননি। জেএনইউয়ের ছাত্র সংসদের সভাপতি কানহাইয়া কুমারের গ্রেফতারি এবং হায়দরাবাদ বিশ্ববিদ্যালয়ের গবেষক ভেমুলা রোহিত চক্রবর্তীর আত্মহত্যার ঘটনার প্রতিবাদে আজ দিল্লির অম্বেডকর ভবন থেকে যন্তরমন্তর পর্যন্ত মিছিল করেন একাধিক বিশ্ববিদ্যালয়ের ছাত্রছাত্রীরা। বিক্ষোভকারীদের সঙ্গে যন্তরমন্তরে দেখা করেন কেজরীবাল। সেখানে তিনি বলেন, ‘‘ছাত্রছাত্রীদের বিরুদ্ধে কেন্দ্র যুদ্ধ ঘোষণা করেছে। মোদীজি (প্রধানমন্ত্রী নরেন্দ্র মোদী) যদি পথ না বদলান, তাহলে ছাত্রছাত্রীরাই তাঁকে উচিত শিক্ষা দেবেন।’’ এর আগে জেএনইউ ক্যাম্পাসে গিয়েও পড়ুয়াদের সঙ্গে কথা বলেছেন কেজরীবাল। 
একটা সময় তো এই ভূমিকায় তৃণমূলনেত্রীকে দেখতে পাওয়া যেত! গোড়ার দিকে মোদী সরকারকে যথেষ্টই ব্যতিব্যস্ত করেছেন তৃণমূল সাংসদেরা। অধিবেশন শুরুর আগে সংসদ ভবনের বাইরে নিত্যনতুন বিক্ষোভ কর্মসূচি কার্যত রেওয়াজ হয়ে দাঁড়িয়েছিল তৃণমূলের। অথচ, এখন কেন্দ্রকে অস্বস্তিতে ফেলার মতো একাধিক বিষয় হাতে পাওয়া সত্ত্বেও ‘পথ বদলালেন’ মমতা!